Magas-Tauern Nemzeti Park

Az 1856 km²-es Magas-Tauern Nemzeti Park Közép-Európa legnagyobb, Európa második legnagyobb nemzeti parkja. Földrajzi helyzete Három osztrák tartomány: Salzburg, Tirol és Karintia határvidékén terül el. Története 1981-ben alapították; a nemzetközi elismerést 2008-ban kapta meg. Hegy- és vízrajza Legnagyobb része a névadó Magas-Tauern magashegység. A fiatal lánchegységben a hegyoldalak meredekek, a mélyen bevágódó, V alakú völgyek zuhatagosak, sok vízeséssel. Közülük a legnagyobb a látványos Krimmler-vízesés, ami osztrák adatok szerint a világ ötödik legmagasabb vízesése. A legmagasabb csúcsok: Großglockner (3798 m) — Ausztria legmagasabb hegycsúcsa, Großvenediger (3679 m), Sonnblick (3105 m) környéke eljegesedett. A jégsapkákból gleccserek indulnak; a Dél-Alpok leghosszabb gleccsere, a Pasterze (10 km hosszú, területe 19,5 km²) a Grossglocknerről. Állat-és növényvilága Növényzete hegyvidéki, övezetes, a legmagasabb részeken kopár. Jellemző növénytársulásai az alpesi rétek. Faunája is jellegzetesen magashegyi és meglehetősen gazdag; mintegy 10 000 leírt fajjal. A legnevezetesebbek: alpesi zerge (Rupicapra rupicapra rupicapra) havasi mormota (Marmota marmota) alpesi kőszáli kecske (Capra ibex) eurázsiai szirti sas (kőszáli sas, Aquila chrysaetos chrysaetos) szakállas saskeselyű (Gypaetus barbatus) havasi nyúl (Lepus timidus varronis) alpesi hófajd (Lagopus mutus) havasi pityer (Anthus spinoletta) havasi pinty (Montifringilla nivalis) Bonelli-füzike (Phylloscopus bonelli)) Gazdasága A park belsejében a természet érintetlen; a peremvidékeken alpesi gazdaságok működnek. Közlekedése Európa legmagasabban vezető műútja, a Grossglockner-Hochalpenstrasse 2505 m magasra kapaszkodik fel, és ott egy 2,3 km hosszú alagútba fut be. Látogatása, érdekességei A Magas-Tauernt tekintik a hegymászás bölcsőjének, mert a 3251 m magas Ankogel volt az első olyan, hóval borított alpesi hegycsúcs, amit egyfajta sportteljesítményként (pusztán a dicsőség kedvéért) megmásztak (1761-ben). Ma is kiváló mászóhelyeket találhat itt, aki azt szereti. A fejlett idegenforgalmi infrastruktúra részeként rengeteg, többféle típusú túraútvonalat jelöltek ki. Van köztük 60 ismeretterjesztő típusú, úgynevezett témaútvonal is, így például: a vadak megfigyelését, a gleccserek keletkezését, az alpesi gazdaságok mindennapjait és a régi korok kereskedelmi útvonalait bemutató is. A túraútvonalak összhossza 4300 km, ebből a 25-féle vezetett tematikus túráé (vezetés július elejétől szeptember végéig vasárnap kivételével minden nap) 1200 km. Közlekedni, gyalogolni csak a kijelölt gyalogútvonalakon szabad. A park élő és élettelen természeti értékeit mutatja be Mittersillben a 2006-ban megnyílt Mittersilli Nemzeti Park Centrum kiállítása. A Grossglockner-Hochalpenstrasse mellett, 2260 m magasan berendezett, ingyen megtekinthető Alpine Naturschau Museum a helyi növény- és állatvilágot, a térség ökológiáját mutatja be. A 8 síterepen nemcsak a lesiklók és hódeszkások hódolhatnak kedvtelésüknek, de a sífutók és a szánkózók is. A kevésbé hagyományos szórakozások kedvelői túrázhatnak hótalpakon vagy lovas szánon, építhetnek jégkunyhót stb. A hegység peremén számos üdülőhelyet építettek ki. A legismertebbek: Badgastein, Kaprun, Zell am See és Lienz, Kelet-Tirol fővárosa A regény bevezetője szerint a Grossglockner lábánál írta 1933-ban Erich Kästner: A repülő osztály című ifjúsági regényét. Jegyzetek Források Austria.info: Hohe Tauern Nemzeti Park Gastein: sí, hegyek és termálfürdők (A Hohe Tauern világa) Archiválva 2017. február 26-i dátummal a Wayback Machine-ben Ausztria kalauz: Hohe (Magas-Tauern) Tauern Nemzeti Park További információk A parkot ismertető oldal németül és angolul A park honlapja németül, olaszul és angolul A park leírása németül